ธอส.เปิดประมูลบ้านมือสองออนไลน์ กว่า 3,500 รายการ 15 กรกฎาคมนี้
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อเป็นการเพิ่มความสะดวกให้กับประชาชนได้เลือกซื้อที่อยู่อาศัยเป็นของตนเองในระดับราคาที่คุ้มค่า ธอส. ได้กำหนดจัดงานประมูลออนไลน์บ้านมือสอง ธอส. ประจำปี ครั้งที่ 2/2565 ในวันที่ 15 กรกฎาคม 2565 โดยนำบ้านมือสองของ ธอส. ทั่วประเทศ มาประมูลกว่า 3,500 รายการ ทั้งบ้านเดี่ยว บ้านแฝด ทาวน์เฮ้าส์ ห้องชุด(คอนโดมิเนียม) แฟลต อาคารพาณิชย์ และที่ดินเปล่า ราคาเริ่มต้นประมูลต่ำสุดเพียง 50,000 บาท พร้อมได้สิทธิ์ผ่อนดาวน์ดอกเบี้ยร้อยละ 0 นานสูงสุดถึง 24 เดือนสำหรับผู้ชนะการประมูล สำหรับผู้สนใจสามารถดาวน์โหลด Application : G H Bank Smart NPA เพื่อลงทะเบียนเข้าร่วมประมูลแบบออนไลน์และวางเงินประกันการประมูล 5,000 บาท ภายในวันที่ 11 กรกฎาคม 2565 โดยการประมูลจะแบ่งออกเป็น 5 รอบ รอบละ 60 นาที สามารถดูรายละเอียดรอบการประมูล รวมทั้งข้อมูลบ้านมือสอง ธอส. ได้ที่เว็บไซต์ www.ghbhomecenter.com